Զլոբինյան մեթոդ

Զլոբինյան մեթոդ, նախկին Խորհրդային Միությունում բրիգադային տնտեսական հաշվարկի ձև շինարարության մեջ։ Ներդրվել է 1971 թվականին, սոցիալիստական աշխատանքի հերոս Նիկոլայ Զլոբինի առաջարկությամբ։ Իր նպատակն է համարել սոցիալիստական արտադրության կառավարմանը ներքին օղակների մասնակցության ընդլայնումը, շինարարության ժամկետի կրճատումը, աշխատանքի արտադրողականության և որակի բարձրացումը, շինմոնտաժային աշխատանքների ինքնարժեքի իջեցումը։ 

Ըստ զլոբինյան մեթոդի, շինմոնտաժային կազմակերպությունը պետք է պայմանագիր կնքեր կառուցող բրիգադի հետ․ վերջինս պարտավորվում էր աշխատանքը կատարել սահմանված ժամկետում և նախահաշվային արժեքով, շինմոնտաժային կազմակերպությունը՝ կառույցը ժամանակին ապահովել տեխնիկական փաստաթղթերով, շինանյութերով և այլն։ Բրիգադի բանվորները վարձատրվում էին գործավարձային պարգևատրման համակարգով։ Աշխատավարձի չափը որոշում էին վարպետն ու բրիգադիրը, վերջնական հաշվարկը պետք է կատարվեր ըստ ակորդային կարգագրի՝ աշխատանքն ավարտելիս։ Բրիգադը պարգևատրվում էր շինարարության նորմատիվային ժամկետը կրճատելու (աշխատավարձի ֆոնդից), կառույցը ժամանակին կամ ավելի շուտ շահագործման հանձնելու (պատվիրատուի հաշվին) և կատարվող աշխատանքների հաշվարկային արժեքի տնտեսման համար (տնտեսված գումարի 40,30 կամ 10 տոկոսի չափով՝ ելնելով կառույցին տրված գնահատականից)։ 

1973 թվականի հոկտեմբերի 24-ին մշակվեց «Բրիգադային տնտհաշվարկի նոր ձևի մասին» կանոնադրություն, ուր տրված էին զլոբինյան մեթոդի հիման վրա բրիգադները տնտհաշվարկի փոխադրելու կարգն ու շինարարությունում աշխատանքի կատարելագործման ուղիները։

ԽՍՀՄ պատմություն